รัาน Pablo เป็นร้านชีสทาร์ตจากญี่ปุ่นที่เปิดตัวมาไม่นาน ตัวร้านตั้งอยู่ชั้นล่างสุดของสยามพาราก้อน เยื้องกับร้านโดนัทคริสปี้ครีมและร้านเบนแอนด์เจอรี่ ตัวร้านสีเหลืองเด่นสังเกตได้ง่าย หลังร้านมีที่นั่งทานประมาณ 7-10 โต๊ะ ช่วงที่ไปเป็นวันสิ้นปี คนเลยเยอะมากๆต่อแถวรอเกือบๆ 15 นาทีจึงจะได้สั่ง มาครั้งแรกนี้เลยได้ลองมินิทาร์ตไป 3 รสชาติ น้ำดื่มเย็น ช้อนส้อมพลาสติก ทิชชู่บริการฟรีหลังร้าน
- มินิชีสทาร์ต ออริจินัล 75 บาท ถูกสุดในบรรดามินิทาร์ตทั้งหมด ขนาดเท่าฝ่ามือ ตัวทาร์ตกรอบหอมและจืดๆแบบคุกกี้บิสกิต ส่วนไส้ทาร์ตมีความหอมครีมชีสกลางๆ ติดเปรี้ยวนิดๆ หวานหน่อยๆ เหลวๆแบบลาวา อร่อยดี ให้ 3.7/5
- มินิชีสทาร์ต ชาเขียวมัทฉะ 90 บาท ขนาดและรสชาติของตัวทาร์ตเหมือนอันแรกแต่ที่ต่างกันคือไส้ทาร์ตที่ละลายและมีความหอมของชาเขียวมัทฉะแบบลงตัวมากๆ ไม่มีความฉุนเลย หวานน้อย หอมมันรสนมนิดๆ มีความเป็นชีสหน่อยๆ เหลวๆแต่ไม่เปรี้ยวเลย เป็นอีกรสชาติที่ไม่ควรพลาด ชอบมากๆ ให้ 4.2/5
- มินิชีสทาร์ต ไวท์ช๊อค ราสเบอร์รี่ 105 บาท เป็นเมนูออกใหม่ ตัวทาร์ตโรยหน้าด้วยไวท์ช๊อคฝานบางๆและเป็นรสของช็อคจริงๆ ส่วนไส้ทาร์ตสีขาวๆมีรสชาติหอมมันนมนิดๆเปรี้ยวครีมชีสหน่อยๆ รสโดยรวมออกมาแบบโยเกิร์ตที่ไม่ค่อยเหลว ส่วนตัวแยมราสเบอร์รี่มีแต่ความเปรี้ยวเป็นหลัก ทานรวมกันอร่อยดี ให้ 3.8/5
โดยรวมต้องบอกว่ารสชาติของมินิทาร์ตทั้งสามอย่างอร่อยเกินความคาดหมายไปพอควร ไม่หวาน ไม่เลี่ยนและไม่เข้มจนเกินไป ขนาดเท่าฝ่ามือทั้งหมด ถึงจะแพงไปหน่อยแต่ก็คุ้มค่ากับรสชาติที่ได้รับและการรอคิว พนักงานร้านนี้แต่งชุดขาวกันหมด ส่วนพนักงานผู้หญิงจะมีการแต่งหน้าขาวๆไปทางเดียวแบบสไตล์ญี่ปุ่นกันหมด มีการพูดและร้องขอบคุณเป็นภาษาญี่ปุ่นให้กับลูกค้าเป็นช่วงๆ ส่วนตัวค่อนข้างชอบรสมัทฉะมากที่สุด แนะนำให้มาลองกันเพราะอร่อยจริงๆโดยเฉพาะเวลาที่ทานร้อนๆจะฟินมาก ตัวทาร์ตเองสามารถเก็บได้ 3 วันในตู้เย็น มาลองกันได้